En spækhugger på afveje ved kysten lidt syd for Øster Hurup har vakt opsigt torsdag eftermiddag.

En cirka fem meter lang spækhugger har frivilligt eller ufrivilligt torsdag taget et pusterum i det lave vand ud for Haslevgaarde Strand mellem Øster Hurup og Als. Den ligger omkring 600 meter ude fra kystlinjen, fortæller vildtkonsulent Sandor Hersbæk Markus fra Naturstyrelsen Kronjylland, der midt på eftermiddagen tog sine vaders på for at komme ud i nærheden af det store dyr. - Jeg kunne ikke komme tættere på end omkring 100 meter på grund af vanddybden. Men det var nok, til jeg kunne se, at den er temmelig stor. Omkring fem meter lang, og rygfinnen er omkring en meter høj, siger han. Der er vand nok til at komme væk Vanddybden er midt på eftermiddagen lidt mere end én meter, så spækhuggeren burde kunne forlade stedet ved egen hjælp, fortæller vildtkonsulenten, der ikke umiddelbart har et bud på, hvorfor den har lagt sig ved Haslevgaarde. - Den kan være syg eller alderstræt, men det kan også være en anden årsag. Det er ikke til at vide endnu. Men jeg kunne se, at den kan bevæge sig, siger Sandor Hersbæk Markus. Ser tiden an til i morgen De seneste timer har tidevandet givet det store delfindyr mere vand under bugen, og vandstanden vil stige indtil klokken nærmer sig 20 torsdag, fortæller han. Der bliver i første omgang ikke gjort noget for spækhuggeren, lyder det fra vildtkonsulten. - Men hvis den ikke er væk i morgen, så skal vi have stilling til, hvad vi kan gøre, siger Sandor Hersbæk Markus. I videoen nedenfor kan du se spækhuggeren på det lave vand.